Tom Behnke (KF), 2011-04-28:
Fra De Konservatives side er vi meget enige i, at man skal have fokus på sikkerhed og tryghed, når vi taler om afvikling af fodboldkampe.
Det er meget vigtigt, at det at gå til en fodboldkamp kan være en familiebegivenhed, hvor alle tager af sted og får en god dag ud af det, hvor man ser nogle spille fodbold og hygger sig imens, og at man kan gøre det uden risiko for, at man skal blive involveret i et eller andet voldeligt eller lignende, fordi der er nogle, der gerne vil lave ballade, ikke bare nede på græsplænen, hvor spillerne render rundt efter bolden, men også på tilhørerrækkerne og uden for stadion.
Derfor er det vigtigt, at der er fokus på det her område, og det er også derfor, at regeringen tog initiativ til at få lavet det såkaldte hooliganregister, hvor politiet netop har mulighed for at skride ind, hvis der er nogle, der laver ballade, og i forbindelse med at de skrider ind, kan de sørge for, at de pågældende personer kommer til at stå i det såkaldte hooliganregister og i en periode, som så bliver fastsat fra det tidspunkt, får et forbud mod at komme til fodboldkampe.
Det er endda så skrapt, at man end ikke må komme i nærheden af stadion i den periode, hvor man har forbud mod at komme der.
Det er jo noget, der bruges, og som er effektivt.
Det, der er godt ved hooliganregisteret, er i forhold til retssikkerheden, for der er rent faktisk mulighed for en domstolsprøvelse.
Der kommer man ikke bare til at stå i et register, fordi der er en kontrollør eller andre, der synes det.
Man kommer til at stå der, fordi der ligger en konkret sag ved politiet, altså et strafbart forhold.
Hvis man mener, at man uberettiget er kommet i det pågældende register, altså hooliganregisteret, er der rent faktisk mulighed for en domstolsprøvelse.
Alt det her handler jo altså om retssikkerhed, og det synes jeg ligesom mangler i det forslag fra Det Radikale Venstre, som vi behandler i dag.
Der mangler elementet retssikkerhed, for her lægger man altså op til, at private foreninger og private klubber, alt efter hvad de synes, skal kunne indføre folk i et register, som ikke bare gør, at vedkommende i en periode ikke kan komme på det pågældende stadion, men gør, at vedkommende ikke kan komme på noget som helst stadion i hele Danmark.
Det er jo et meget voldsomt indgreb.
Man kan sige, at hvis det er sådan, at det er nødvendigt, kunne vi jo godt tillade det, men så må der være en domstolsprøvelse, og så er vi jo tilbage ved hooliganregisteret, som vi allerede har i dag.
Så det, De Radikale ønsker med beslutningsforslaget her, er altså at tilsidesætte retssikkerheden og overdrage det til klubberne efter forgodtbefindende at føre folk ind og ud af det her register.
Det synes vi ikke er retssikkerhedsmæssigt hensigtsmæssigt.
Derfor kan vi ikke støtte forslaget her.
Man kan sige, at vi hver gang, hvor vi skal vurdere, om vi skal have en form for overvågning, om vi skal sørge for at lave nogle indgreb over for borgere, der ikke kan opføre sig ordentligt, står i et dilemma, for de indgreb skal ikke være mere vidtgående end højst nødvendigt.
Der kan være situationer, hvor det er absolut nødvendigt, at vi skrider ind og gør noget effektivt.
Men lige præcis i forhold til dem, der laver ballade ved fodboldkampe, hører vi jo fra dem, der har med det at gøre, nemlig politiet, at de nuværende redskaber, muligheder og lovgivning sådan set er ganske gode og sagtens kan bruges til at håndtere dem, der vil lave ballade.
Det, vi også har set, efter at hooliganregisteret er blevet indført, er, at det nødvendigvis ikke er sådan, at der med et fingerknips ikke længere er nogen, der laver ballade under fodboldkampe.
Nej, det er sådan set rigtigt nok.
Men det, der er en væsentlig forskel fra tidligere, er, at mange af de hardcore ballademagere holder sig i skindet og lader være med at lave ballade, fordi de ved, at det koster 2 års karantæne, hvis de bliver taget, hvor de ikke kan få lov til at komme til fodbold.
Det synes jeg er ensbetydende med, at det hooliganregister, vi har lavet, faktisk fungerer efter hensigten.
Med tiden kommer det til at virke, og det, der som sagt er fordelen, er, at vi med hooliganregisteret altså har en domstolsprøvelse, og det vil sige, at der er taget hånd om retssikkerheden.
Det, man kan gøre ud over at have hooliganregisteret, er det, som man jo allerede gør i dag, og som der ikke er noget retssikkerhedsmæssigt problem i, nemlig at de forskellige fodboldklubber kan følge deres egne fans.
Når de spiller på udebane, kan nogle af foreningsfolkene tage med og ligesom holde øje med, at deres fans opfører sig ordentligt, mens de er ude.
Derudover gør politiet også det, at det lokale politi derfra, hvor en klub rejser ud i det ganske land, tager med og samarbejder med det tilstedeværende lokale politi om at holde øje med dem, der er ballademagerne.
Og det fungerer sådan set ganske fint i dag.
Derfor vurderer vi ligesom justitsministeren, at der ikke er behov for, at vi gør det her, og da der ikke er behov for det, er der ingen grund til, at vi på det her område tilsidesætter retssikkerheden.
Det er os imod, og derfor stemmer vi imod beslutningsforslaget.